อัดอั้นคดีจำนำข้าว ยิ่งลักษณ์นํ้าตานอง วันเกิด
บิ๊กตู่ บุกอ้อนชาวขอนแก่นขอให้รักชาติ-ไม่ต้องรักตน มาร์คจี้ทบทวนรถไฟไทยจีน,กกต.ยันคุมไพรมารีโหวตไร้ปัญหา แต่ กรธ.ให้เป็นเรื่องภายในพรรคการเมืองไปว่ากันเอง มาร์ค ไม่ขวางแค่ชี้ ให้เห็นปัญหา ท้าเอากันให้สุดทางต้องแบบอังกฤษพลังชลมึนไพรมารีเท่าเทียมจริงหรือ เลขาฯสภาแจงสี่เบี้ยงบฯ กรธ.สูงปรี๊ดเหมาะสมแล้ว ขอเผื่อเหลือเผื่อขาดไว้ก่อน พท.จี้ทบทวนเอาไปใช้อย่างอื่นดีกว่า บิ๊กเจี๊ยบ ยันอีกเสียงเลือกตั้งแน่ปี 61 บิ๊กตู่ ลุยขอนแก่น จนท.คุมเข้ม จ้อเพลินไทยแลนด์ 4.0 ฝ่ากับดัก ใครยาหอมปลดหนี้เอาไปฆ่าทิ้ง เสธ.พีท จัดให้คุ้ยรัง ดาวดิน แต่วืด ปู ทำบุญวันเกิดครบ 50 ปี น้ำตาอาบแก้มพูดถึงคดีจำนำข้าว ครวญขอโอกาสมาทำบุญร่วมกันอีก ยันอยู่พิสูจน์บริสุทธิ์ไม่หนีเผ่นนอก วิษณุ บอกใจเขาใจเรา ไม่เร่งรัดยึดทรัพย์ ตัวแทนสื่อฯจับเข่าคุย วิษณุ ย้ำจุดยืนเดิมตรวจสอบกันเอง,แม้ พล.อ.ประยุทธ์ จันทร์โอชา นายกรัฐมนตรีและหัวหน้า คสช. ประกาศย้ำชัดว่าภายในปี 2561 ได้เลือกตั้งกันแน่ แต่กฎหมายประกอบรัฐธรรมนูญหลายฉบับ โดยเฉพาะร่าง พ.ร.บ.ว่าด้วยพรรคการเมือง ประเด็นระบบไพรมารี ยังคงถูกคัดค้านจากพรรค การเมืองอย่างหนัก,เมื่อเวลา 15.30 น. วันที่ 21 มิ.ย. ที่รัฐสภา นายนรชิต สิงหเสนี โฆษกกรรมการร่างรัฐธรรมนูญ (กรธ.) แถลงภายหลังการประชุม กรธ. ว่า ได้เชิญตัวแทนกรรมการการเลือกตั้ง (กกต.) คือ นายแสวง บุญมี รองเลขาธิการ กกต. มาหารือกับคณะอนุกรรมการติดตามและรวบรวมความคิดเห็นเกี่ยวกับร่าง พ.ร.บ.ประกอบรัฐธรรมนูญ ถึงเนื้อหาร่าง พ.ร.บ.ประกอบรัฐธรรมนูญว่าด้วยพรรคการเมือง ที่สภานิติบัญญัติแห่งชาติ (สนช.) ให้ความเห็นชอบ โดยตัวแทน กกต.ยืนยันว่าร่าง พ.ร.บ.ว่าด้วยพรรค การเมืองที่ สนช.แก้ไข ไม่ได้สร้างปัญหาในทางปฏิบัติแก่ กกต. โดยตัวแทน กกต.มีความเห็นว่าการเพิ่มเติมเนื้อหาเรื่องไพรมารีโหวต กกต.สามารถปฏิบัติตามกฎหมายทำให้การเลือกตั้งเกิดความโปร่งใส รวมถึงการให้ใบเหลือง ใบแดง เพื่อให้การทำไพรมารีโหวตเกิดความโปร่งใสได้,นายนรชิตกล่าวว่า เจตนารมณ์ กรธ.ในการยกร่าง พ.ร.บ.ว่าด้วยพรรคการเมือง ต้องการให้ประชาชนเข้ามามีส่วนร่วมสรรหาผู้ลงสมัครรับเลือกตั้ง ส.ส. เช่น การทำไพรมารีโหวต แต่ตามแนวทาง กรธ.เสนอให้พรรคการเมืองไปดำเนินการกันเอง ไม่ใช่ไปกำหนดขั้นตอนให้พรรคการเมืองตามร่างฯ ที่ สนช.ได้ปรับแก้ไข เพราะอาจเกิดปัญหากับพรรคการเมืองในทางปฏิบัติได้ แต่เมื่อ กรธ.สอบถามไปยัง กกต.แล้ว ได้คำตอบว่าสามารถปฏิบัติตามกฎหมายได้ ดังนั้น กรธ.จะนำมาพิจารณาว่าสมควรเสนอให้ตั้งคณะกรรมาธิการร่วมกัน 3 ฝ่ายหรือไม่ ทั้งหมดยังไม่ได้ข้อสรุปว่าจะมีการตั้งคณะกรรมาธิการร่วมกันระหว่าง กรธ. สนช. และ กกต.หรือไม่,นายสมชัย ศรีสุทธิยากร กกต. กล่าวว่า ให้นโยบายตัวแทน กกต.ที่ไปประชุมกับ กรธ.ว่า ต้องตอบประเด็นแรกให้ได้ก่อนว่า เนื้อหาร่าง พ.ร.บ.ว่าด้วยพรรคการเมือง ขัดเจตนารมณ์รัฐธรรมนูญหรือไม่ แล้วค่อยดูข้อขัดข้องในทางปฏิบัติ ไม่ใช่เอาข้อขัดข้องมาเป็นตัวตั้งแล้วบอกว่าขัดเจตนารมณ์ เพราะเจตนารมณ์ต้องการให้พรรคเข้มแข็ง มีรากฐานจากประชาชน ให้ประชาชนมีส่วนร่วม ดังนั้น เมื่อพิจารณาจากกฎหมายที่ร่าง จึงพิจารณาได้ว่าไม่ขัดเจตนารมณ์ ส่วนข้อขัดข้องถือเป็นอุปสรรค เป็นความยากลำบากทั้งต่อพรรคการเมืองที่ต้องดำเนินการ และต่อ กกต.ที่ต้องทำหน้าที่ตรวจสอบ เป็นงานที่มากขึ้นแน่นอน หากหวังผลในการปฏิรูปการเมืองจริง เหนื่อยก็ต้องทำ ไม่ว่าจะเป็นชุดนี้หรือชุดหน้าที่จะมาใหม่ก็ตาม,ด้านนายอภิสิทธิ์ เวชชาชีวะ หัวหน้าพรรคประชาธิปัตย์ กล่าวในรายการ ต้องถาม ทางสถานีโทรทัศน์ฟ้าวันใหม่ ว่า การท้วงติงระบบไพรมารีโหวต ไม่ใช่ไม่ต้องการให้ประชาชนมีส่วนร่วม แต่การปฏิบัติอาจไม่เป็นอย่างที่คิด และในร่างกฎหมายพรรคการเมืองเองยังสับสนอยู่มาก เช่น กำหนดให้มีสาขาพรรคประจำเขตเลือกตั้ง แต่หากจังหวัดใดไม่มีก็อนุโลมให้มีตัวแทนพรรคประจำจังหวัดได้ ปัญหาคือถ้าจังหวัดนั้นมีหลายเขตเลือกตั้ง ต้องมีตัวแทนพรรคหลายคนหรือไม่ และการลงคะแนนเป็นอย่างไร จึงต้องถามเพื่อความชัดเจน ก่อนจะมีการปฏิวัติ พรรคประชาธิปัตย์เคยทดลองในบางจังหวัดมาแล้ว ขณะนั้นสมาชิกยังไม่ต้องจ่ายค่าบำรุงพรรค ผลปรากฏว่ามีคนเลือกตั้งหลักร้อย ไม่ได้ช่วยให้เกิดการมีส่วนร่วม หรือกลั่นกรองผู้สมัครได้ดีขึ้น,นายอภิสิทธิ์กล่าวต่อว่า ยกตัวอย่าง จ.ระนอง มีเขตเลือกตั้งเดียว พรรคประชาธิปัตย์ไม่มีสาขาอยู่ หากต้องส่งผู้สมัครในคราวหน้า ต้องไปตั้งสาขา หาสมาชิกมา 500 คน ทุกคนต้องจ่ายเงินร้อยบาท หรือไม่ก็ต้องไปตั้งตัวแทนประจำจังหวัด ต้องไปหาสมาชิกมา 100 คน พอจะจัดลงคะแนนไพรมารี สาขาหรือตัวแทน จากอำเภออื่นพร้อมเสียค่ารถไปโหวตหรือไม่ จะไปออกเงินค่ารถให้ก็คงไม่ได้ เป็นปัญหาอีก แต่ทุกคะแนนของประชาชนมีความหมาย เพราะนำไปคำนวณจำนวน ส.ส.ในสภาได้ แต่กลายเป็นว่าอาจไม่มีสิทธิ์ส่งผู้สมัครลงรับเลือกตั้ง เพราะหาสมาชิกที่จะจ่ายเงินเพื่อตั้งสาขา หรือเป็นตัวแทนไม่ได้ หมายความว่าหมดสิทธิ์ส่งผู้สมัคร จะบอกว่า 100-500 คน หาไม่ยากนั้น ไม่จริง ต้องใช้เวลาพอสมควรที่พรรคต้องทำความเข้าใจเรื่องเสียค่าสมาชิก ถือว่าหลักการขัดกันเอง จึงบอกว่าคนเขียนกฎหมายมีความตั้งใจดี แต่ไม่มีประสบการณ์ และถ้าจะไปแนวทางนี้ทำไมไม่ไปให้มันสุดเลย คือเลิก ส.ส.บัญชีรายชื่อไปเลย ให้ทุกคนไปอยู่กับเขต แล้วทำแบบสากลดีกว่าหรือไม่ อย่างที่อังกฤษประเพณีเขาไม่มีเอาคนนอกมาเป็นรัฐมนตรี ถ้าบอกว่าอยากให้มีกระบวนการเข้มข้นก็ไปให้สุดทางเลย โดยเฉพาะต้องคิดถึงพรรคการเมืองใหม่ด้วยว่าเขาจะส่งผู้สมัคร ส.ส. ในระยะเวลาค่อนข้างสั้นนี้เขาจะทำทันหรือไม่,ที่รัฐสภา นายสรศักดิ์ เพียรเวช เลขาธิการสภาผู้แทนราษฎร กล่าวถึงเสียงท้วงติงของฝ่ายการเมือง เรื่องเบี้ยประชุมของ กรธ. ที่ประธาน กรธ.ได้เบี้ยประชุมครั้งละ 9,000 บาท ส่วน กรธ.ได้ครั้งละ 6,000 บาท สูงเกินความจำเป็น ว่า อัตราเบี้ยประชุมดังกล่าวถือว่าเหมาะสมแล้ว เพราะ กรธ.จะได้รับแค่เบี้ยประชุมอย่างเดียวเท่านั้น ไม่มีเงินเดือน ไม่ได้รับสวัสดิการ ไม่สามารถเบิกค่าใช้จ่ายอะไรได้เหมือนข้าราชการ จึงต้องกำหนดเบี้ยประชุมไว้ค่อนข้างสูงให้เหมาะกับตำแหน่ง เพราะ กรธ.แต่ละคนล้วนเป็นผู้ทรงคุณวุฒิ มีความรู้ความสามารถ และอัตราเบี้ยประชุมดังกล่าว คสช.เป็นผู้กำหนดจึงยึดเป็นเกณฑ์มา โดยใช้มาตั้งแต่สมัยคณะกรรมาธิการยกร่างรัฐธรรมนูญ ชุดนายบวรศักดิ์ อุวรรณโณ เป็นประธานฯ ก็ได้อัตรานี้,นายสรศักดิ์กล่าวต่อว่า ที่ระบุว่าการตั้งของบประมาณรายจ่ายประจำปี 2561 ให้ กรธ.ล่วงหน้านานถึง 9 เดือนอีก 68 ล้านบาทนั้น เพราะไม่สามารถระบุล่วงหน้าได้ว่า กรธ.จะสิ้นสุดการทำงานเมื่อใด และไม่รู้ว่าการยกร่างกฎหมายลูก 10 ฉบับ จะเสร็จทันตามโรดแม็ปภายใน 240 วันหรือไม่ จึงจำเป็นต้องของบประมาณเผื่อไว้ล่วงหน้า ยังไม่ทราบว่ากรรมาธิการวิสามัญพิจารณาร่าง พ.ร.บ.งบประมาณรายจ่ายประจำปี 2561 จะอนุมัติหรือไม่,นายอำนวย คลังผา อดีต ส.ส.ลพบุรี พรรคเพื่อไทย กล่าวว่า เบี้ยประชุม กรธ.ในอัตราดังกล่าว ถือว่าสูงกว่าเบี้ยประชุมของ ส.ส.มาก และเวลาที่ กรธ.ใช้ไป ไม่ได้ทำให้เกิดประโยชน์ แทนที่ประเทศจะเดินหน้าสู่ประชาธิปไตย กลับถอยหลังลงกว่าเดิม สนับสนุนให้คนที่มีความรู้ความสามารถเข้ามาพัฒนาประเทศ แต่ถ้ามาทำบ้านเมืองถอยหลังตนไม่เห็นด้วย ยิ่งมาของบประมาณจำนวนมากแบบนี้ อยากให้ ทบทวน เอางบประมาณเหล่านี้ไปทำอย่างอื่นที่เป็นประโยชน์ดีกว่า,ขณะที่นายสุระ เตชะทัต โฆษกพรรคพลัง ประชาชน กล่าวว่า ที่ สนช.ระบุว่าไพรมารีโหวต ทำให้ประชาชนมีส่วนร่วมกับพรรคการเมืองนั้น ยังมีวิธีการอื่นที่ประชาชนมีส่วนร่วมได้มากกว่าระบบนี้ เช่น การเปิดโอกาสให้ประชาชนจดทะเบียนตั้งพรรคการเมือง หรือรวมกลุ่มสนับสนุนพรรคการเมืองที่มีแนวคิดตรงกันได้ง่ายกว่าที่เป็นอยู่ เพราะปัญหาไพรมารีโหวตจะกระทบกับพรรคขนาดเล็ก หรือพรรคตั้งใหม่ เพราะไม่สามารถจัดตั้งสาขาพรรคได้ทุกพื้นที่ทำให้ไม่มีตัวแทนพรรคในการคัดเลือกผู้สมัครสุดท้ายจะส่งผู้สมัครได้เพียงไม่กี่เขต โอกาสได้ ส.ส.น้อยลง ต่างจากพรรคใหญ่ที่มีสาขาและมวลชนสนับสนุนอยู่ แล้ว ระบบนี้ทำให้เกิดการได้เรียบเสียเปรียบอย่างหลีก เลี่ยงไม่ได้ จึงต้องกลับมาดูว่าแนวคิดเช่นนี้ส่งเสริมให้พรรคการเมืองเข้มแข็งหรือไม่,นายอุเทน ชาติภิญโญ หัวหน้าพรรคคนไทย กล่าวว่า กรณีที่ กกต.ด้านกิจการพรรคการเมืองเชิญตัว แทนพรรคการเมืองไม่กี่พรรค เข้าหารือการจัดทำร่างระเบียบ หรือประกาศตามร่าง พ.ร.บ.ว่าด้วย พรรคการเมือง จากทั้งหมดที่มีมากกว่า 70 พรรคในปัจจุบัน ชี้ให้เห็นถึงการขาดวิจารณญาณที่ดีของ กกต. ยังขาดความเข้าใจเรื่องการมีส่วนร่วมของผู้มีส่วนได้ส่วนเสียอย่างชัดเจน กกต.ให้ความสำคัญเฉพาะกับพรรคการเมืองที่มีชื่อเสียง แต่ถือเป็นพรรค การเมืองส่วนน้อย ทั้งที่ระเบียบที่ออกมามีผลต่อทุกพรรคในอนาคต ขาดการเปิดกว้างรับฟังข้อมูลรอบ ด้าน ถือเป็นการตอกย้ำความไร้วุฒิภาวะของ กกต.ชุดนี้ จึงไม่แปลกใจที่หลายฝ่ายสนับสนุนให้เซ็ตซีโร่,นายไพโรจน์ อิสระเสรีพงษ์ อดีต ส.ส.กทม. พรรคเพื่อไทย กล่าวว่า มีกระแสข่าวเจ้าหน้าที่ กทม. พาอดีตผู้สมัคร ส.ส.บางพรรคเข้าร่วมกิจกรรมที่ทาง กทม.จัดขึ้น ตนยังเคยเจออดีตผู้สมัคร ส.ส.พรรค การเมืองหนึ่งโดยบังเอิญ ยืนพูดคุยกับประชาชน คล้ายสำนักงานเขตจัดพื้นที่พบประชาชน ไม่ทราบว่าเป็นการเชิญมาร่วมงาน หรือมาโดยบังเอิญ เพราะหากเชิญมาร่วมงานก็ควรเชิญทุกพรรคอย่างเสมอภาค อย่าให้มีการได้เปรียบเสียเปรียบกัน จะทำอะไรขอให้แฟร์ๆ ขณะนี้สังคมกำลังจับตาดูการทำงานของ พล.ต.อ.อัศวิน ขวัญเมือง ผู้ว่า กทม. ซึ่งก่อนหน้านี้เคยเป็นรองผู้ว่า กทม. สมัย ม.ร.ว.สุขุมพันธุ์ บริพัตร อดีตผู้ว่า กทม. ทำงานอย่างเสมอภาคหรือไม่,ที่ทำเนียบรัฐบาล พล.อ.ธนะศักดิ์ ปฏิมาประกร รองนายกรัฐมนตรี และรองหัวหน้า คสช. กล่าวถึงการเตรียมแถลงผลงาน คสช.และรัฐบาล ว่า ส่วนที่ รับผิดชอบทั้งด้านวัฒนธรรม ท่องเที่ยว องค์กรปกครองส่วนท้องถิ่น (อปท.) สำนักงานส่งเสริมการจัดการประชุมและนิทรรศการ (สสปน.) สั่งให้แถลงข่าวเมื่อไหร่พร้อมเมื่อนั้น ถือว่ามีผลงานที่ชัดเจน ส่วนโรดแม็ป คสช.ยังตั้งเป้าเลือกตั้งปี 61 แน่นอน เมื่อถามว่ายังเดินทางตรงไปโดยที่สี่แยกไม่เจอป้ายชี้บอกไปทางอื่นใช่หรือไม่ พล.อ.ธนะศักดิ์ กล่าวว่า ไอ้เรานั้นบอกทางตรง แต่ก็ยอมรับว่ามีคนที่มาเปลี่ยนป้าย หันป้าย แล้วเราจะไปเลี้ยวตามทำไม เรายังคงเดินตรงไปข้างหน้า,ด้านนายจตุรงค์ บุญยรัตนสุนทร ประธาน สมาคมสิทธิเสรีภาพประชาชน กล่าวว่า องค์กรภาคประชาสังคม 86 องค์กร และนักสิทธิมนุษยชน 61 ราย ร่วมลงนามในจดหมายเปิดผนึกถึงประธาน สนช. ประธาน กรธ. ร่วมเสนอความเห็นต่อร่าง พ.ร.บ.ประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ (กสม.) โดยหนึ่งในข้อเสนอ เห็นด้วยกับ กรธ.ควรเซ็ตซีโร่ กสม.ชุดปัจจุบัน เพราะเห็นว่ามีองค์ประกอบการสรรหาใหม่ตามหลักการปารีส ดังนั้น ควรเริ่มกระบวนการสรรหา กสม.ใหม่ ไม่ใช่ให้ กสม.ชุดปัจจุบันที่มาจากองค์ประกอบเดิมอยู่จนครบวาระ,วันเดียวกันเวลา 07.30 น. ที่ฝูงเครื่องบิน กองการบิน ศูนย์การเคลื่อนย้ายกองทัพบก ดอนเมือง พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) นำ ครม.อาทิ พล.ร.อ.ณรงค์ พิพัฒนาศัย รองนายกรัฐมนตรี พล.อ.อนุพงษ์ เผ่าจินดา รมว.มหาดไทย พล.อ.ฉัตรชัย สาริกัลยะ รมว.เกษตรและสหกรณ์ นายสุวิทย์ เมษินทรีย์ รมต.ประจำสำนักนายกรัฐมนตรี เดินทางไปยังท่าอากาศยานขอนแก่น จ.ขอนแก่น ทันทีที่ลงเครื่องคณะนายกฯได้นั่งรถโตโยต้า อัลพาร์ด ทะเบียน กง 5050 ขอนแก่น เดินทางต่อไปยังศูนย์ประชุมอเนกประสงค์กาญจนาภิเษก มหาวิทยาลัยขอนแก่น ท่ามกลางการรักษาความปลอดภัยเข้มงวด มีการตั้งเครื่องสแกนอาวุธ การตรวจค้นสัมภาระผู้เข้าร่วมงาน แต่มีหญิงชาวขอนแก่นอายุราว 45 ปี และ 60 ปี รวม 2 คน พยายามฝ่าประตูทางเข้าหอประชุม เพื่อยื่นหนังสือร้องเรียนขอความช่วยเหลือเรื่องเงินทุนนอกระบบ เจ้าหน้าที่นำตัวสงบสติอารมณ์ ก่อนพาไปร้องเรียนที่ศูนย์ดำรงธรรม กระทรวงมหาดไทย โดยไม่ยอมให้ผู้สื่อข่าวทำข่าว,ผู้สื่อข่าวรายงานว่า เมื่อไปถึงศูนย์ประชุมฯ พล.อ.ประยุทธ์ได้ชูมือเป็นสัญลักษณ์ไอเลิฟยู ทักทายนักเรียน นักศึกษา พูดคุยกับ น.ส.กิตติรัตน์ ชุมแก้ว จากโรงเรียนขอนแก่นวิทยายน ที่ได้คะแนนแอดมิชชันอันดับ 1 คณะนิติศาสตร์ จุฬาลงกรณ์มหาวิทยาลัย และมอบทุนการศึกษา จากนั้น พล.อ.ประยุทธ์ขึ้นกล่าวปาฐกถาพิเศษ การขับเคลื่อนไทยแลนด์ 4.0 ในภาคตะวันออกเฉียงเหนือ ว่าวันนี้ต้องมองประเทศติดกับดักปัญหาอะไรบ้าง อย่างการแก้ไขร่าง พ.ร.บ.หลักประกันสุขภาพแห่งชาติ หรือบัตรทอง 30 บาท อย่าให้ใครมาบิดเบือน รัฐบาลไม่ได้ยกเลิก หรือ 4 คำถาม จ.ขอนแก่น ตอบมากที่สุดเป็นหมื่นคน กลับถูกบิดเบือนว่าไม่มีคนตอบ ที่ผ่านมาพวกที่ไม่เข้าสู่กระบวนการยุติธรรม คิดว่าคนดีหรือ วันนี้มาบอกว่าตนไปไล่ล่า ยอมรับกติกาสิ รัฐบาลนี้ใจดีที่สุดในโลก ไม่มีรัฐบาลไหนทำให้แบบนี้ อยากเข้าสู่ระบบก็กลับบ้านมาเข้าสู่กระบวนการยุติธรรม ไม่กลับมาเองไม่ใช่หรือ หนีแล้วไปนั่งด่าโก้ๆ ไม่รักประเทศไทยหรือถามหน่อย แล้วจะให้อยู่เฉยๆจะด่าอะไรก็ด่า ตนก็มีชีวิตจิตใจ สุภาพที่สุดแล้ว ปกติเป็นทหารไม่สุภาพแบบนี้ ไม่อย่างนั้นปกครองทหารไม่ได้ อย่าเกลียดทหารเกลียดรัฐบาลเลย เป็นรัฐบาล 3 ปีแก่ขึ้นเยอะ ไม่มีนายกฯคนไหนในโลกเหนื่อยเท่านี้แล้ว ไม่ได้ทวงบุญคุณ มันเป็นหน้าที่ ไม่ต้องรักตน แต่ขอให้รักประเทศชาติ,ผู้สื่อข่าวรายงานว่า หลังกล่าวปาฐกถาจบนายกฯได้ร่วมถ่ายภาพเซลฟี่กับนักเรียน นักศึกษา และเดินเยี่ยมชมนิทรรศการ วิจัยและนวัตกรรม มข.เพื่อไทยแลนด์ 4.0 ด้านการเกษตร อาหาร พลังงานและสมาร์ทซิตี้ และเยี่ยมชมโรงงานต้นแบบผลิต นาโนซิลิกอน จากแกลบทำเป็นขั้วแบตเตอรี่ลิเทียม ที่อุทยานวิทยาศาสตร์ภาคตะวันออกเฉียงเหนือ ต่อมา พล.อ.ประยุทธ์นำคณะเดินทางไปยังสหกรณ์โคนมขอนแก่น มีนายพงษ์ศักดิ์ ปรีชาวิทย์ ผวจ.ขอนแก่น และเกษตรกรกว่า 1,200 คนให้การต้อนรับ โดยนายกฯ มอบโรงรวบรวมน้ำนมดิบ โรงผลิตอาหารสัตว์ มอบเงินให้ธนาคารสินค้าเกษตร 4.35 ล้านบาท มอบเงินโครงการยางพาราปูพื้นโรงเลี้ยงโคนม 1.99 ล้านบาท มอบเครื่องมือตรวจสารอัลฟาท็อกซินในนม 10 ชุด และมอบ ส.ป.ก.4-01 จำนวน 5 แปลง ให้แก่ตัวแทนเกษตรกร พร้อมกับกล่าวว่ารัฐบาลมาขอนแก่น ไม่ใช่ต้องการให้รักตน ถ้ารัฐบาลใดเข้ามาแล้วบอกว่าจะยกหนี้ให้ทั้งหมด ให้เอาไปฆ่าทิ้ง เพราะมันทำไม่ได้ แม้ใช้มาตรา 44 ยังไม่ได้เลย เป็นนายกฯพูดไปหลายเรื่องก็เหนื่อย พูดทั้งวัน แต่ยังสู้เพลงผู้สาวขาเลาะไม่ได้ จากนั้นนายกฯ ได้เยี่ยมชมนิทรรศการภาพรวมการพัฒนาการเกษตร อาทิ ศูนย์เรียนรู้การเพิ่มประสิทธิภาพสินค้าเกษตร เกษตรแปลงใหญ่และโรงผลิตนมโรงเรียน และเดินทางกลับ กทม.,พล.อ.ประยุทธ์ ให้สัมภาษณ์เพิ่มเติมถึงแนวคิดการจัดประชุม ครม.นอกสถานที่ (ครม.สัญจร) ว่าคิดเอาไว้ไปให้ประชาชนอุ่นใจ ไม่ได้ไปหาเสียง ไปกันทั้ง ครม. ให้เจอและพูดคุยกัน อย่างน้อยไปใน 18 จังหวัดในกลุ่มจังหวัดก็ยังดี ไปเพื่อให้เห็นความตั้งใจของรัฐบาล ไม่ใช่มองแต่เรื่องการเมือง รัฐบาลนี้ไม่มีการเมือง,ผู้สื่อข่าวรายงานว่า ช่วงเช้าวันเดียวกัน ก่อนที่คณะ พล.อ.ประยุทธ์จะเดินทางไปถึง จ.ขอนแก่น พ.ท.พิทักษ์พล ชูศรี หรือ เสธ.พีท หัวหน้าชุดปฏิบัติการกองกำลังรักษาความสงบเรียบร้อยพื้นที่ขอนแก่น(กกล.รส.จ.ขอนแก่น) ร่วมกับ พ.ต.อ.จำลอง สุวลักษณ์ ผกก.สภ.เมืองขอนแก่น นำกำลังเข้าตรวจค้นบ้านเช่าของกลุ่มดาวดินในชุมชนโคลัมโบ ซอย 3 ต.บ้านเป็ด อ.เมืองขอนแก่น พบสมาชิกกลุ่มดาวดิน 3 คน นั่งเล่นอยู่ในบ้าน พร้อมยึดเอกสารจำนวนหนึ่ง แต่ไม่มีการจับกุมใคร แค่ขอความร่วมมือไม่ให้ออกมาเคลื่อนไหวในช่วงที่นายกฯและคณะลงพื้นที่ จ.ขอนแก่น ขณะเดียวกันเฟซบุ๊กชื่อ ดาวดินสามัญชน มีการโพสต์ภาพและข้อความการเข้าตรวจค้นของเจ้าหน้าที่ ระบุว่า เวลาประมาณ 06.00 น. เจ้าหน้าที่ตำรวจและทหารประมาณ 30 นาย หนึ่งในนั้นมี พ.ท.พิทักษ์พล ชูศรี บุกเข้าไปในบ้านดาวดิน โดยไม่มีหมายศาล นำเอกสารบางอย่างออกไปโดยไม่มีการยินยอม การที่เจ้าหน้าที่บุกเข้ามาโดยไม่มีหมายศาล และหยิบจับเอกสารไปโดยไม่ได้รับความยินยอม เป็นการใช้อำนาจหน้าที่โดยไม่ชอบ เป็นการกระทำอันไร้เกียรติ ไม่เคารพต่อกฎหมาย สิทธิมนุษยชน ศักดิ์ศรีความเป็นมนุษย์ของผู้อื่น,ช่วงเช้าที่วัดสระเกศ น.ส.ยิ่งลักษณ์ ชินวัตร อดีตนายกรัฐมนตรี ทำบุญเนื่องในวันคล้ายวันเกิดอายุ 50 ปี โดยมีอดีตรัฐมนตรี แกนนำพรรคเพื่อไทย อดีต ส.ส. อาทิ นายกิตติรัตน์ ณ ระนอง อดีตรองนายกฯ นายวราเทพ รัตนากร นายนิวัฒน์ธำรง บุญทรงไพศาล อดีต รมต.ประจำสำนักนายกฯ นายวีระกานต์ มุสิกพงศ์ แกนนำน นปช. นายสมคิด เชื้อคง อดีต ส.ส.อุบลราชธานี ร.ท.ปรีชาพล พงษ์พานิช อดีต ส.ส.ขอนแก่น นายการุณ โหสกุล อดีต ส.ส.กทม. และประชาชนราว 300 คนร่วมงาน น.ส.ยิ่งลักษณ์ได้ปักต้นผ้าป่า แล้วเดินขึ้นภูเขาทองเพื่อสักการะพระธาตุ ระหว่างทางเดินขึ้นได้แวะตีฆ้องชัยสามครั้ง และตีระฆังเป็นสิริมงคล จากนั้นเข้ากราบสักการะองค์พระประธานประจำพระธาตุ ซึ่ง น.ส.ยิ่งลักษณ์เป็นผู้สร้างถวายไว้ และถวายผ้าป่า ถวายสังฆทานแด่พระสงฆ์จำนวน 9 รูป จากนั้นถวายผ้าห่มพระธาตุโดยได้ทำประทักษิณเดินวนรอบพระธาตุ 3 รอบ,ต่อมา น.ส.ยิ่งลักษณ์ให้สัมภาษณ์ว่า วันเกิดปีนี้คงใกล้ถึงเรื่องหนักหนาของชีวิต ที่เราต้องสร้างพลังใจให้เข้มแข็ง หลายครั้งที่เห็นว่ายิ้มได้ แต่บางครั้งไม่สามารถระงับความรู้สึกได้ ต้องขอโทษที่ทำให้เห็นน้ำตาเชื่อว่าจะสามารถผ่านอุปสรรคได้ ทั้งนี้นายทักษิณ ชินวัตร อดีตนายกฯ พี่ชายได้โทรศัพท์และส่งดอกไม้มาให้กำลังใจ อวยพรให้พ้นทุกข์พ้นโศก บอกพี่รักน้องนะ อยากเห็นประเทศมีความสุข ให้ทุกคนหันมามองหน้ากัน ไม่แบ่งแยก มีความรัก สามัคคี กินดีอยู่ดี เป็นความฝันสูงสุด แต่ไม่มั่นใจว่าจะเกิดขึ้นเมื่อใด ส่วนการต่อสู้คดีรับจำนำข้าวนั้น สิ่งใดที่ไม่ได้รับความเป็นธรรมจะร้องขอต่อศาลหวังว่าจะมีคนเข้าใจ มีคนเห็นใจและให้ความเป็นธรรมบ้าง ขอให้เห็นความตั้งใจ อย่ามองแค่ปลายทาง หลังจากนี้ไม่สามารถระบุได้ว่าผลการวินิจฉัยคดีจะออกมาในทางลบหรือไม่ แต่ความเข้มแข็งเรามีขีดจำกัด ถ้าใครเจออย่างตนคงหนักหนาเหมือนกัน หวังว่าอีกไม่กี่นัดที่เหลือจะสามารถฝ่าฟันอุปสรรคได้ และคงได้รับความยุติธรรม ขอบคุณพี่น้องประชาชนเมตตาคนชื่อยิ่งลักษณ์มาตลอด หวังว่าจะได้มีโอกาสขอบคุณทุกท่านด้วยตัวเองที่ประเทศนี้ และมีโอกาสมาทำบุญด้วยกันแบบนี้,ผู้สื่อข่าวรายงานว่า ระหว่างการให้สัมภาษณ์ น.ส.ยิ่งลักษณ์มีน้ำตาไหลซึมออกมา และสะอื้นเป็นระยะ หลังจากพบแฟนคลับที่มารอให้กำลังใจ มีการมอบดอกกุหลาบถ่ายรูปร่วมกัน และร้องเพลงแฮปปี้เบิร์ธเดย์ โดยมีทหาร ตำรวจ มาร่วมสังเกตการณ์อย่างใกล้ชิด ต่อมา น.ส.ยิ่งลักษณ์ เดินทางมาสักการะศาลหลักเมือง พร้อมจุดตะเกียงน้ำมันพระประจำวันเกิด เพื่อความเป็นสิริมงคล เพื่อให้ชีวิตสดใสราบรื่น,ต่อมา น.ส.ยิ่งลักษณ์เดินทางไปยังโรงแรมเอสซีปาร์ค ร่วมรับประทานอาหารเที่ยงกับญาติสนิทและคนใกล้ชิด โดยมีนายสมชาย วงศ์สวัสดิ์ อดีตนายกฯ นางเยาวภา วงศ์สวัสดิ์ น.ส.พินทองทา ชินวัตร หรือเอม น.ส.แพทองธาร ชินวัตร หรืออุ๊งอิ๊ง หลานสาวมาร่วมงานด้วย บรรยากาศเป็นไปอย่างชื่นมื่น โดย น.ส.ยิ่งลักษณ์ชี้แจงเพิ่มเติมว่า กรณีให้สัมภาษณ์ว่าอยากมีโอกาสขอบคุณประชาชนและทำบุญในประเทศนี้ มีการตีความว่าอาจไม่อยู่ในประเทศไทย จริงๆแล้วคือขอบคุณพี่น้องประชาชน อยากมีโอกาสมาร่วมทำบุญด้วยกันอีกในปีหน้า ไม่อยากให้ตีความไปแบบนั้น เท่านี้ก็เพียงพอแล้ว เราทุกคนต่างมีความหวังแม้จะมีเพียง 1 เปอร์เซ็นต์ก็ตาม ขออย่าซ้ำเติมกันแค่นี้ก็หนักเกินพอแล้ว เมื่อถามว่ายืนยันได้หรือไม่ว่าจะไม่มีการหลบหนีคดีออกนอกประเทศ น.ส.ยิ่งลักษณ์ ตอบว่า วันนี้ก็อยู่ที่นี่ ยืนที่จะพิสูจน์ความจริง หวังว่าสิ่งที่พิสูจน์นี้จะทำให้ทุกอย่างรอดพ้นจากคดี เพราะเชื่อในความบริสุทธิ์,นายสมชาย วงศ์สวัสดิ์ อดีตนายกรัฐมนตรี ให้สัมภาษณ์ถึงคดีสลายการชุมนุมกลุ่มพันธมิตรประชาชนเพื่อประชาธิปไตย เมื่อวันที่ 7 ต.ค.2551 ว่า วันที่ 30 มิ.ย.นี้ เป็นนัดสุดท้ายของการไต่สวนพยาน ตนได้ยื่นคำร้องต่อองค์คณะ ขอแถลงปิดสำนวนด้วยตนเองในวันดังกล่าว โดยจะชี้แจงสรุปคดีทั้งหมดตั้งแต่เริ่มต้นจนถึงวันสุดท้ายของการไต่สวน จากนั้นศาลจะนัดวินิจฉัยคดีนี้ตามขั้นตอนต่อไป,ขณะที่นายวัฒนา เมืองสุข อดีต รมว.พาณิชย์ แกนนำพรรคเพื่อไทย โพสต์ลงเฟซบุ๊กอวยพร น.ส.ยิ่งลักษณ์ว่า สุขสันต์วันเกิดครับท่านนายก รู้สึกสะท้อนใจเมื่อเห็นภาพ น.ส.ยิ่งลักษณ์ร้องไห้ ความจริงเป็นผู้หญิงที่อึด ไม่เคยแสดงความอ่อนแอให้ใครเห็น แต่คราวนี้คงเหลืออดที่ต้องถูกรังแกสารพัด คนที่ทำเพื่อประชาชนไม่มีทางโดดเดี่ยว ประชาชนมากกว่าครึ่งประเทศพร้อมอยู่เคียงข้างท่าน ทั้งนี้ น.ส.ยิ่งลักษณ์ถูกบรรดาชายชาติทหารวางแผนสมคบกันยึดอำนาจ ใช้อำนาจกลั่นแกล้ง แล้วยังอิจฉากระแหนะกระแหนประชาชนที่กดไลค์,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงความคืบหน้าการยึดทรัพย์คดีรับจำนำข้าวของ น.ส.ยิ่งลักษณ์ ชินวัตร ว่า ยังไม่มีการรายงานอะไรมาที่ตน เมื่อถามว่าศาลฎีกาฯ เหลือการไต่สวนพยาน 3 นัดสุดท้าย ศาลจะต้องพิพากษาเลยหรือไม่ นายวิษณุตอบว่า ตามกระบวนการแล้วควรเป็นเช่นนั้น แต่จะใช้เวลาเท่าไหร่ไม่ทราบ อาจรอให้แต่ละฝ่ายแถลงปิดคดีก็ได้ ส่วนเรื่องยึดทรัพย์ยังไม่ทราบเรื่อง แต่เราไม่เคยไปเร่งรัดอะไร เมื่อถามว่าดูเหมือน น.ส.ยิ่งลักษณ์จะมีความกังวล นายวิษณุตอบว่า ไม่ทราบ พร้อมย้อนถามว่า เป็นสื่อกลัวหรือไม่ เมื่อสื่อตอบกลับว่ากลัว นายวิษณุจึงกล่าวว่า แล้วจะมาพูดทำไม ใจเขาใจเรา,อีกเรื่องนายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณี พล.อ.ประยุทธ์ จันทร์โอชา นายกฯ และหัวหน้า คสช. ประกาศใช้มาตรา 44 เปิดให้ประเทศจีนเป็นผู้สร้างรถไฟความเร็วสูง ว่า โครงการนี้เป็นความร่วมมือในระดับภูมิภาค เชื่อมโยงกับหลายประเทศ ที่ผ่านมาเป็นการร่วมทุน แต่พอมาเป็นรัฐบาล พล.อ.ประยุทธ์ คิดว่าเป็นโครงการของรถไฟไทย ทุกอย่างเลยผิดไปหมด อยากให้นายกฯทบทวนเรื่องนี้ให้ดี ไม่ขัดข้องที่จะให้จีนเข้ามา แต่ว่าจีนเข้ามาแล้วต้องมาร่วมรับผิดชอบกับเราตลอดทาง ตั้งแต่ก่อสร้างไปจนถึงการวิ่งรถแล้วแบ่งผลประโยชน์กันให้เหมาะสม เห็นว่าเป็นประโยชน์กับทุกฝ่ายและทุกประเทศในภูมิภาคนี้,วันเดียวกัน นายพงษ์ชัย นิรมิตศรีชัย ที่ปรึกษานายออมสิน ชีวะพฤกษ์ รมต.ประจำสำนักนายกฯ ที่กำกับดูแลสำนักงานพระพุทธศาสนาแห่งชาติ (พศ.) กล่าวว่า ปัญหาเรื่องการทุจริตเงินทอนจากงบประมาณอุดหนุนวัด นายออมสินได้สั่งการไปยังพศ. แล้วว่ามีปัญหาอะไรให้ทำตามกฎหมาย ไม่ละเว้น หากพบพระสงฆ์เกี่ยวข้องให้ดำเนินการตามการปกครองคณะสงฆ์ ส่วนมหาเถรสมาคม (มส.) ได้ตั้งกรรมการ มส. 9 รูป มาดูปัญหาแล้ว,ด้านพระพรหมบัณฑิต เจ้าอาวาสวัดประยุรวงศาวาส กรรมการ มส.ในฐานะอธิการบดี มจร. กล่าวว่า เรื่องนี้เชื่อว่าพระสงฆ์ทำตามคำแนะนำของข้าราชการ จะเห็นได้ว่าแต่ละวัดไม่ได้รับงบฯตามจำนวนที่ขอไป จึงควรตรวจสอบดูปลายทางของเงินว่าไปอยู่ที่ใด และควรให้พระสงฆ์เป็นพยานในเรื่องนี้มากกว่า,ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) นายสรรเสริญ พลเจียก เลขาธิการ ป.ป.ช. กล่าวถึงกรณีกองบังคับการป้องกันปราบปรามการทุจริตและประพฤติมิชอบ (ป.ป.ป.) ส่งสำนวนคดีทุจริตเงินอุดหนุนงบประมาณบูรณปฏิสังขรณ์วัด 12 คดี ให้ ป.ป.ช.ดำเนินการว่า หากสำนวนใดมีพยานหลักฐานชัดเจน จะเสนอให้ที่ประชุม ป.ป.ช.ตั้งคณะอนุกรรมการไต่สวนข้อเท็จจริง โดยเตรียมเสนอที่ประชุมในวันที่ 22 มิ.ย. นอกจาก 12 สำนวนที่ได้รับจาก ป.ป.ป.แล้ว ป.ป.ช.ยังมีสำนวนคดีที่อยู่ระหว่างรวบรวมข้อเท็จจริงอีกกว่า 60 สำนวน มีลักษณะความผิดเช่นเดียวกัน ผู้เข้าข่ายความผิดในระดับบริหารเป็นคนกลุ่มเดียวกัน,ที่ทำเนียบรัฐบาล ตัวแทนสภาวิชาชีพสื่อมวลชน 11 องค์กร เข้าหารือกับนายวิษณุ เครืองาม รองนายกฯ เกี่ยวกับร่าง พ.ร.บ.การคุ้มครองสิทธิเสรีภาพ ส่งเสริมจริยธรรมและมาตรฐานวิชาชีพสื่อมวลชน โดยใช้เวลา 2 ชั่วโมง จากนั้นนายวิษณุกล่าวว่า ร่าง พ.ร.บ.ดังกล่าวมาถึงสำนักงานเลขาธิการนายกรัฐมนตรีแล้ว แต่ยังมาไม่ถึงตน รอไม่ไหวจึงนัดองค์กรวิชาชีพสื่อมาหารือ เป็นสื่อสิ่งพิมพ์ก่อน จากนั้นจะเชิญสื่อแขนงอื่น สปท. และนักวิชาการ,นายชวรงค์ ลิมป์ปัทมปาณี ประธานสภาการหนังสือพิมพ์แห่งชาติ กล่าวว่า ตัวแทนจากการแลกเปลี่ยนความคิดเห็นกับนายวิษณุ เห็นตรงกันคือต้องปฏิรูปสื่อ จากนี้รัฐบาลจะดำเนินการอย่างไรขึ้นอยู่กับรัฐบาล เราจะติดตามและพร้อมเข้ามามีส่วนร่วม,ด้านนายปราเมศ เหล็กเพ็ชร์ นายกสมาคมนักข่าวนักหนังสือพิมพ์แห่งประเทศไทย กล่าวว่า องค์กรสื่อยืนยันว่ากฎหมายที่จะออกมา ต้องส่งเสริมการควบคุมกันเองของสื่อมวลชน หากพบว่าสื่อใดกระทำความผิดทั้งในแง่กฎหมายและจริยธรรม จะต้องมีองค์กรกลางเข้ามาดูแลหรืออำนวยความสะดวกให้ประชาชนร้องเรียนได้ สำหรับการหารือครั้งนี้เป็นการพูดคุยกันเบื้องต้น โดยจะมีการพูดคุยกันอีกในครั้งต่อไป และในวันที่ 26 มิ.ย.,อีกเรื่อง นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย กล่าวว่า ที่ประชุมร่วม คสช.และ ครม. ที่มีมติเห็นชอบให้ใช้คำสั่งตามมาตรา 44 ปลดล็อก 3 กิจการที่ดำเนินการไปแล้วบนที่ดินของ ส.ป.ก. ให้สามารถดำเนินกิจการต่อไปได้ ทั้งที่ปัญหาที่เกิดขึ้นล้วนมีสาเหตุมาจากการใช้อำนาจของข้าราชการไม่เป็นไปตามกฎหมายควรถูกลงโทษ แต่กลับพยายามเอื้อ อุ้ม อวยประโยชน์ปกป้องข้าราชการและนายทุน ถ้า คสช.ใช้อำนาจและเอื้อประโยชน์ต่อกลุ่มทุนจริง สมาคมจะใช้สิทธิตามรัฐธรรมนูญ ยื่นฟ้องต่อศาลรัฐธรรมนูญ ขอให้วินิจฉัยว่าการใช้อำนาจของ คสช.ดังกล่าวเป็นโมฆะ
กกต.ยันคุมไพรมารีโหวตไร้ปัญหา แต่ กรธ.ให้เป็นเรื่องภายในพรรคการเมืองไปว่ากันเอง มาร์ค ไม่ขวางแค่ชี้ ให้เห็นปัญหา ท้าเอากันให้สุดทางต้องแบบอังกฤษพลังชลมึนไพรมารีเท่าเทียมจริงหรือ
ข่าวหน้า1,ไพรมารีโหวต,ยิ่งลักษณ์ ชินวัตร,เลือกตั้ง,ไทยแลนด์ 4.0